། མཐར་འོག་མིན་སྟུག་པོ་བཀོད་པའི་ཞིང་ཁམས་སུ་ལོངས་
སྤྱོད་རྫོགས་པའི་སྐུར་སངས་རྒྱས་ནས། དེ་རྗེས་དགའ་ལྡན་གྱི་གནས་ནས་འཕོ་བ་དང༌།
ཡུམ་གྱི་ལྷུམས་སུ་འཇུག་པ་སོགས་དང་། མ་ག་ཏ་(དྷ་)རྡོ་རྗེ་གདན་གྱི་སྤོ་ལ། སྲོད་ལ་བདུད་
བཏུལ། གུང་ལ་མཉམ་པར་བཞག ཐོ་རེངས་མངོན་པར་རྫོགས་པར་སངས་རྒྱ་བའི་ཚུལ་
བསྟན་ཅིང་། དེའི་ཚེ་ལྷ་ཚངས་པ་དང་བརྒྱ་བྱིན་ལ་སོགས་པས་ཆོས་ཀྱི་འཁོར་ལོ་བསྐོར་བར་
གསོལ་བ་བཏབ་པ་ལ་བརྟེན་ནས། གདུལ་བྱ་ཐེག་དམན་གྱི་རིགས་ཅན་རྣམས་ལ་ཡུལ་ཝ་ར་
ཎ་སི་ལ་སོགས་པ་ནས་ཆགས་བྲལ་གྱི་ལམ་ལ་མོས་པ་ལ། མངོན་པ་དང་འདུལ་བའི་མདོ་ལ་
278

རབ་གནས་ཀྱི་སྤྲོ་བ་སྐྱེད་ཚུལ།
སོགས་པ་ལེགས་པར་གསུངས། ས་དང་ཕ་རོལ་ཏུ་ཕྱིན་པའི་ལམ་ལ་མོས་པ་རྣམས་ལ། ཡུལ་
རྒྱལ་བོའི་ཁབ་བྱ་རྒོད་ཕུང་བོའི་རི་ལ་སོགས་པའི་གནས་རྣམས་སུ་ཐེག་ཆེན་གྱི་རིགས་ཅན་
ལ་གཙོ་བོར་དགོངས་ནས། ཡུམ་རྒྱས་འབྲིང་བསྡུས་གསུམ་དང་སྙིང་བོའི་མདོ་བཅུ་ལ་སོགས་
པ་གསུངས། ཟབ་མོ་ལ་ལྷག་པར་མོས་པའི་ཐེག་ཆེན་གྱི་རིགས་ཅན་གདུལ་བྱ་ཤིན་ཏུ་དབང་
རྣོན་ལ་ལྕང་ལོ་ཅན་དང་། བྱང་ཕྱོགས་ཤམྦྷ་ལ་དང་།ནུབ་ཕྱོགས་ཨྱོན་གྱི་ཡུལ་དང་སུམ་ཅུ་རྩ་
གསུམ་དང་འོག་མིན་གྱི་གནས་ལ་སོགས་པ་རྣམས་སུ་དུས་ཀྱི་འཁོར་ལོ། གསང་བ་འདུས་པ།
ཀྱེ་རྡོར་འཁོར་ལོ་བདེ་མཆོག་སོགས་བླ་མེད་དང་། རྩ་རྒྱུད་དེ་ཉིད་བསྡུས་པ། བཤད་རྒྱུད་རྡོ་
རྗེ་རྩེ་མོ་སོགས་ཡོ་ག་དང་། རྣམ་སྣང་མངོན་བྱང་སོགས་སྤྱོད་པའི་རྒྱུད་དང་། བསམ་གཏན་
ཕྱི་མ་དང་འཆི་མེད་རྔ་སྒྲའི་གཟུང་གི་རྟོགས་པ་ལ་སོགས་པ་བྱ་བའི་རྒྱུད་དེ། རྒྱུད་སྡེ་ཆེན་པོ་
བཞི་དང་བཅས་པ་གསུངས་ཤིང༌། དེ་དག་གི་དོན་གདུལ་བྱ་དེ་རྣམས་ཀྱི་ཚུལ་བཞིན་ཉམས་
སུ་བླངས་པས་མཆོག་སངས་རྒྱས་ཀྱི་གོ་འཕང་། འབྲིང་ཉན་རང་གི་མྱང་འདས། ཐ་མ་ལྷ་མིའི་
བདེ་བ་མངོན་དུ་བྱས་པ་བསམ་གྱིས་མི་ཁྱབ་ཅིང་བརྗོད་ཀྱིས་མི་ལང་བ་བྱུང་སྟེ། མདོ་རྒྱུད་ཀྱི་
གཞུང་དེ་རྣམས་ཀུན་དགའ་བོ་དང་། ཉེ་བར་འཁོར་དང་། འོད་སྲུང་ཆེན་པོ་དང་། ཕྱག་ན་རྡོ་
རྗེ་སོགས་མི་བརྗེད་པའི་གཟུངས་ཐོབ་པའི་མཁས་གྲུབ་དམ་པ་དུ་མས་སོ་སོའི་བཀའི་བསྡུ་བ་
མཛད་ནས། གླེགས་བམ་དུ་བསྒྲིགས་ཏེ། གསུང་རྟེན་རྣམས་རིམ་པར་བརྒྱུད་ནས་གངས་ཅན་
གྱི་ཁྲོད་འདིར་རྒྱལ་བོ་སྲོང་བཙན་དང་། ཁྲི་སྲུང་སྡེ་བཙན་དང་།མངའ་བདག་ཁྲི་རལ་དང་། ལྷ་
བླ་མ་བྱང་ཆུབ་འོད་དང་བཅས་པ་རྣམས་ཀྱི་དུས་སུ་པཎ་གྲུབ་དང་ལོ་ཙཱ་བ་དུ་མས་གཏན་ལ་
ཕབ་པ་ཡིན་ནོ། །
སྐུ་རྟེན་ནི། བདག་ཅག་གི་སྟོན་པ་སུམ་ཅུ་རྩ་གསུམ་གྱི་ལྷའི་གནས་སུ་བཞུགས་པའི་
ཚེ་ཁྱིམ་བདག་མགོན་མེད་ཟས་སྦྱིན་གྱི་དོན་དུ་ཙན་དན་གྱི་ཇོ་བོ་དང་། ལྷའི་བཟོ་བོ་བི་ཤྭ་
ཀརྨས་ལྷ་དང་མི་དང་ཀླུ་ལ་སོགས་པའི་རིན་པོ་ཆེ་སྣ་ཚོགས་པ་བསྡུས་ནས་བསྒྲུབས་པའི་ཇོ་
ཤཱཀ་རྣམ་གཉིས་ཀྱི་སྐུ་དང་། རྒྱལ་བོ་ཨུ་ཏྲ་ཡ་ནའི་ཆེད་དུ་བྲིས་སྐུ་མཐོང་བ་དོན་ལྡན་གནང་བ་
279

ཙ་ཡུས་དཀའ་བཅུ་བ་འཕྲིན་ལས་རབ་བརྟན་གྱི་གསུང་འབུམ།
སོགས་བྲིས་འབུར་གྱི་སྐུ་དེ་རྣམས་དང་པོ་དེ་ལྟར་བྱུང་ལ། དེ་ལྟ་བུའི་སྐུ་འདྲའི་བཞེངས་ཚུལ་
ཚད་དང་མཚན་ཉིད་བཞེངས་པའི་ཕན་ཡོན་ལ་སོགས་པ་སྡོམ་འབྱུང་དང་། དུས་འཁོར་དང་།
འཇམ་དཔལ་རྩ་རྒྱུད་ལ་སོགས་པའི་མདོ་རྒྱུད་དུ་མ་ནས་བཤད་ཅིང༌། དེ་དག་གི་དོན་དང་
མཐུན་པར་ས་ལའི་ལྗོངས་འདིར་ཆོས་རྒྱལ་མེས་དབོན་དང༌། ཇོ་བོ་ཡབ་སྲས། རྒྱལ་བ་གཉིས་
པ་སྲས་བཅས་སོགས་མཁས་གྲུབ་དམ་པ་དུ་མས་ལྷ་ས་བསམ་ཡས་ཁྲ་འབྲུག
རེ་སྒྲེང་དགའ་
ལྡན་གྱི་གཙུག་ལག་ཁང་སོགས་ཕྱག་བཞེས་སུ་མཛད་དོ། །ཐུགས་རྟེན་བྱུང་ཚུལ་ནི། སངས་
རྒྱས་བཅོམ་ལྡན་འདས་ལྷ་ལས་བབས་ཚེ་ལྷ་བབས་དང༌། སྐུ་འཁྲུངས་མ་ཐག་བཞེངས་ནས་
གོམ་པ་དོར་བའི་ཤུལ་དུ་མེ་ཏོག་སྐྱེས་ཚེ་པད་སྤངས་(སྤུངས་)དང་། མངོན་པར་རྫོགས་པར་
སངས་རྒྱས་ཚེ་བྱང་ཆུབ་ཆེན་པོའི་མཆོད་རྟེན་སོགས་ཐུགས་རྟེན་རྣམས་བྱུང་བ་ཡིན་ནོ། །དེ་ལྟ་
བུའི་སྐུ་གསུང་ཐུགས་ཀྱི་རྟེན་རྣམས་མདོ་རྒྱུད་དམ་པ་ནས་བཤད་པ་ལྟར་ཚད་དང་མཚན་ཉིད་
ཚང་བར་བཞེངས་དགོས་པ་ཡིན་ཏེ། རབ་གནས་ཀྱི་རྒྱུད་ལས། སྐུ་གཟུགས་མཚན་ཉིད་ལྡན་
པ་སྟེ། །ཞུ་བ་ལ་སོགས་ཉམས་དང་ལྡན། །ཚད་ཀྱི་ཚད་ལ་ཕབ་ཅིང་བཟུང་། །དེ་འདྲ་རབ་ཏུ་
གནས་པར་བྱ། །ཞེས་གསུངས་པ་ལྟར་གྱི་རྟེན་དེ་རྣམས་རབ་ཏུ་གནས་པ་བྱ་ངེས་པར་དགོས་
ཤིང་། དེ་ལྟར་མ་བྱས་ན་རབ་གནས་བྱས་པ་ལྟ་བུའི་བྱིན་རླབས་མི་འབྱུང་བ་དང་། ཕྱག་མཆོད་
ཀྱི་འོས་སུ་མི་འགྱུར་བ་དང་། བཀྲ་མི་ཤིས་པ་འབྱུང་བར། རབ་གནས་ཀྱི་རྒྱུད་ལས། གང་དུ་སྐུ་
གཟུགས་རྫོགས་པ་ལ། །བྱིན་མ་བརླབ་པར་རིང་གནས་ན། །དེ་ལ་བཀྲ་ཤིས་མི་འབྱུང་ཞིང༌། །
དེ་སྲིད་མཆོད་པར་མི་འོས་སོ། །ཞེས་དང་།སློབ་དཔོན་དེ་ཉིད་བཅུ་ཤེས་ཤིང་། །མཚན་ཉིད་
ཀུན་དང་ཡང་དག་ལྡན། །ཕྱག་རྒྱ་སྔགས་དང་ཆོ་ག་ཤེས། །ལས་རྣམས་ཀུན་ལ་མཁས་པས་
སོ། །ཞེས་གསུངས་པ་ལྟར། སློབ་དཔོན་མཚན་ཉིད་བཅུ་ལྡན་གྱིས་རབ་གནས་ཀྱི་ཆོ་ག་ཚད་
ལྡན་གྱི་སྒོ་ནས་རབ་ཏུ་གནས་པ་ལེགས་པར་བྱས་ན་ཡོན་མཆོད་རྣམས་ལ་མངོན་མཐོ་ངེས་
ལེགས་ཀྱི་བདེ་བ་མཐའ་ཡས་པ་འབྱུང་སྟེ། ཡང་དེ་ཉིད་ལས། ཇི་ལྟར་གསུངས་བཞིན་ཀུན་
བྱས་ན། །རབ་ཏུ་གནས་པ་མཆོག་འགྱུར་ཞིང་། །འཁོར་ལོས་སྒྱུར་རྒྱལ་དབང་ཕྱུག་ནི། །ཐོབ་
280

རབ་གནས་ཀྱི་སྤྲོ་བ་སྐྱེད་ཚུལ།
འགྱུར་འདི་ལ་ཐེ་ཚོམ་མེད། །ཅེས་དང་། སྡོམ་འབྱུང་གི་རྒྱུད་ལས། ཇི་ལྟར་རབ་ཏུ་མི་གནས་
ལྷ། །རབ་ཏུ་གནས་པར་བྱ་བར་ནུས། །སློབ་མ་དད་པས་གསོལ་འདེབས་པའི། །བསོད་
ནམས་ཕྱིར་ནི་བྱ་བ་ཡིན། །ཞེས་གསུངས་པ་ལྟར་ཡིན་ལ། ངོ་བོའི་སྒོ་ནས་སྐུ་གསུང་ཐུགས་ཀྱི་
རྟེན་རྣམས་རྒྱུ་ཤིང་ལ་སོགས་པ་ཇི་ལྟ་བུ་ཞིག་ཏུ་གྲུབ་ཀྱང་། འགྲོ་བ་ཐམས་ཅད་ཀྱི་ཕྱག་དང་
མཆོད་པའི་རྟེན་དུ་འོས་པ་ཡིན་ཏེ། མགོན་པོ་ཀླུ་སྒྲུབ་ཀྱིས། ཇི་ལྟར་བདེ་གཤེགས་སྐུ་གཟུགས་
ཤིང་ལས་ཀྱང་། །བགྱིས་པ་ཇི་འདྲའང་རུང་སྟེ་མཁས་པས་མཆོད། །ཅེས་གསུངས་པའི་དངོས་
བསྟན་སྐུ་རྟེན་ཡིན་ཀྱང་ཤུགས་བསྟན་གསུང་རྟེན་དང་ཐུགས་རྟེན་ལའང་དེ་དང་འདྲའོ། །དད་
གུས་ཀྱིས་མདོ་རྒྱུད་ཀྱི་གསུང་རབ་རྣམས་ཀྱང་འབྲི་བ་དང་ཀློག་པ་དང་ཚིག་གསར་དུ་འཛིན་
པ་དང་། ཚིག་དོན་ཡིད་ལ་རྒྱུན་དུ་འཆང་བ་དང་། གཞན་ལ་དོན་བཤད་པ་དང་། ས་ཕྱོགས་
གང་དང་གང་དུ་བཞུགས་སུ་བཅུག་ནས་མཆོད་པ་ཕུལ་ན། ཕན་ཡོན་ནི་རྫོགས་པའི་སངས་
རྒྱས་ཀྱི་གོ་འཕང་ཐོབ་པར་སངས་རྒྱས་ཀྱིས་ལུང་སྟོན་པ་དང་། དཀོན་མཆོག་གསུམ་གྱི་རིགས་
རྒྱུན་མི་འཆད་པ་དང༌། གསུང་རབ་གང་དུ་བཞུགས་ཀྱང་ས་ཕྱོགས་དེ་སངས་རྒྱས་འཇིག་
རྟེན་དུ་བཞུགས་པ་དང་བྱིན་རླབས་མཚུངས་ཤིང་ལྷ་མི་ལ་སོགས་པའི་ཕྱག་མཆོད་ཀྱི་ཞིང་
དུ་བསྔགས་པ་ཡིན་ཏེ། ཐར་པ་ཆེན་པོའི་མདོ་ལས། ང་ནི་མྱ་ངན་འདས་འོག་ཏུ། །གང་ཞིག་
མདོ་སྡེ་འདི་འཆང་བ། །མངོན་པར་རྫོགས་པར་འཚང་རྒྱ་བར། །ངས་ཀྱང་ལུང་དུ་བསྟན་པར་
བྱ། །གང་གིས་མ་འོངས་དུས་ཀྱི་ཚེ། །མདོ་སྡེ་འདི་ཡི་དོན་ཤེས་ཏེ། །བླུན་པོ་རྣམས་ལ་རབ་
བཤད་པ། །དཀོན་མཆོག་གསུམ་གྱི་རིགས་མི་འཆད། །སངས་རྒྱས་འཇིག་རྟེན་མི་བཞུགས་
ཀྱང་། །མདོ་སྡེ་འཇིག་རྟེན་གང་ན་བར། །གནས་པའི་མཆོད་གནས་དེ་དག་ཏུ། །སངས་རྒྱས་
མངོན་སུམ་བཞུགས་པ་བཞིན། །ཞེས་གསུངས་ཤིང་། དེ་ཙམ་དུ་མ་ཟད། མདོ་རྒྱུད་ཀྱི་གསུང་
རབ་ཟབ་མོ་རྣམས་ཚུལ་བཞིན་དུ་ཁ་ཏོན་དུ་ཡང་ཡང་བཏོན་པའི་ཕན་ཡོན་ལ་སོགས་པས་
སྡིག་པ་བྱང་བ་དང་། གཟུགས་མཚན་དཔེས་བརྒྱན་ཅིང༌། རིགས་མཐོ་བ་ཁ་དོག་ཕུན་སུམ་
ཚོགས་པ་སོགས་དང་། མཐར་ཐུག་སངས་རྒྱས་ཀྱི་གོ་འཕང་ཐོབ་པར་བཤད་དེ། བཟང་སྤྱོད་
281

ཙ་ཡུས་དཀའ་བཅུ་བ་འཕྲིན་ལས་རབ་བརྟན་གྱི་གསུང་འབུམ།
ཀྱི་མདོ་ལས། མཚམས་མེད་ལྔ་བོ་དག་གི་སྡིག་པ་རྣམས། །གང་གིས་མི་ཤེས་དབང་གིས་
བྱས་པ་དག །དེ་ཡིས་བཟང་བོ་སྤྱོད་པ་འདི་བརྗོད་ན། །མྱུར་དུ་མ་ལུས་ཡོངས་སུ་བྱང་བར་
འགྱུར། །ཡེ་ཤེས་དང་ནི་གཟུགས་དང་མཚན་རྣམས་དང་། །རིགས་དང་ཁ་དོག་རྣམས་དང་
ལྡན་པར་འགྱུར། །ཞེས་དང་། བྱང་ཆུབ་ཤིང་དབང་དྲུང་དུ་དེ་མྱུར་འགྲོ། །སོང་ནས་སེམས་ཅན་
ཕན་ཕྱིར་དེར་འདུག་སྟེ། །བྱང་ཆུབ་སངས་རྒྱས་འཁོར་ལོ་རབ་ཏུ་བསྐོར། །ཞེས་དང་། འཆང་
བ་དང་ནི་སྟོན་ཏམ་ཀློག་ན་ཡང༌། །དེ་ཡི་རྣམ་པར་སྨིན་པའང་སངས་རྒྱས་མཁྱེན། །ཞེས་དང་།
ཤེར་སྙིང་ལས། དུས་གསུམ་དུ་རྣམ་པར་བཞུགས་པའི་སངས་རྒྱས་ཐམས་ཅད་ཀྱང་ཤེས་རབ་
ཀྱི་ཕ་རོལ་ཏུ་ཕྱིན་པ་ལ་བརྟེན་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་
པར་རྫོགས་པར་སངས་རྒྱས་སོ། །ཞེས་གསུངས་པ་ལྟར་རོ། །གཞན་ཡང་སྔ་མ་གར་སྐྱེས་ད་
ལྟའི་ལུས་ལ་བལྟ། །ཞེས་བཤད་པ་བཞིན་དུ། རང་ཅག་རྣམས་ཀྱིས་ད་ལྟ་དལ་འབྱོར་གྱི་མི་
ལུས་ཐོབ། རྒྱལ་བའི་བསྟན་པ་དང་མཇལ་བ་འདི་ཤིན་ཏུ་དཀོན་པ་ཞིག་ཐོབ་པ་ཡིན་པས་ད་
རེས་ཆོས་རྣམ་དག་ཅིག་བྱེད་དགོས་པ་ཡིན་ཏེ། མགོན་པོ་ཀླུ་གྲུབ་ཀྱིས། ཐོབ་དཀའ་འཛམ་
གླིང་མི་ཡི་ལུས། །དེ་ཐོབ་དུས་སུ་ངན་སོང་རྒྱུ། །རབ་ཏུ་བསྒྲིམས་ཏེ་གཅད་པར་བྱ། །ཞེས་དང་།
ཞི་བ་ལྷས། གལ་ཏེ་འདི་ལ་ཕན་པ་མ་བསྒྲུབ་ན། །ཕྱིས་ནི་ཡང་དག་འབྱོར་བར་ག་ལ་འགྱུར། །
ཞེས་པ་ལྟར། དལ་འབྱོར་གྱི་རྟེན་འདི་ལ་བརྟེན་ནས་ཆོས་མ་བྱས་ན། དཔེར་ན་ཚོང་པ་རིན་
པོ་ཆེའི་གླིང་དུ་ཕྱིན་ནས། སླར་ལག་སྟོང་དུ་འོང་བ་དང་འདྲ་སྟེ། པཎ་ཆེན་བློ་བཟང་ཆོས་ཀྱི་
རྒྱལ་མཚན་གྱིས། དལ་བརྒྱད་འབྱོར་བཅུའི་རྟེན་བཟང་ཐོབ་ལགས་ཀྱང༌། །རྙེད་དཀའ་དོན་
ཆེ་སྙིང་ནས་མ་བསམས་པས། །རིན་ཆེན་གླིང་ནས་ཟོང་ཟད་སླར་ལོག་བཞིན། །དོན་མེད་ངང་
ལ་མི་ཚེ་ཟད་པས་འགྱོད། །དལ་འབྱོར་སྟོང་ལོག་མཁན་ལ་ཐུགས་རྗེས་གཟིགས། །ཞེས་དང༌།
མདོ་སྡུད་པ་ལས། དཔེར་ན་ཚོང་བ་རིན་ཆེན་གླིང་དུ་སོང་ནས་ནི། །ཟོང་ཟད་སླར་ལོག་ལྟ་
བུར་གྱུར་ནའང་མི་རུང་ངོ༌། །ཞེས་པ་ལྟར་མི་ལུས་དོན་མེད་དུ་མི་གཏོང་བར་ཆོས་ཀྱི་སྙིང་བོ་
ཅིག་ལེན་པ་ལ། དཀོན་མཆོག་ལ་དད་གུས་དང་ལྡན་པས། འགྲོ་བ་ཐམས་ཅད་ལ་ཕན་པའི་
.282

རབ་གནས་ཀྱི་སྤྲོ་བ་སྐྱེད་ཚུལ། :;
སེམས་ཀྱིས་ཀུན་ནས་བསླངས་ཏེ། ལུས་ཀྱི་ཕྱག་སྐོར། ངག་གི་བཟླས་བརྗོད། སེམས་ཀྱི་དད་
གུས་དང་ལྡན་པར་ཐོས་བསམ་སྒོམ་གསུམ་དང་། འཁོར་ལོ་གསུམ་གྱི་བསྡུས་པའི་དགེ་བ་ལ་
འབད་དགོས་ཏེ། རོང་སྟོན་རིན་པོ་ཆེས། ཕྱག་དང་སྐོར་བས་ལུས་ཀྱི་སྒྲིབ་པ་འདག །ཁ་དོན་
བཟླས་པས་ངག་གི་སྒྲིབ་པ་འདག །དད་གུས་མོས་པས་ཡིད་ཀྱི་སྒྲིབ་པ་འདག །ཅེས་དང༌།
ཆོས་རྗེ་བ་སོ་བའི་རྣམ་ཐར་ལས། ཀློག་པ་ཐོས་བསམ་སྤོང་བ་བསམ་གཏན་དང༌། །བྱ་བ་ལས་
ཀྱི་འཁོར་ལོ་རྣམ་པ་གསུམ། །ཞེས་དམ་པ་མང་བོའི་ལེགས་བཤད་ལས་འབྱུང་བ་བཞིན་དུ་
དགེ་བའི་བྱ་བ་གང་ལ་འཇུག་ཀྱང་འགོ་བྱང་ཆུབ་ཀྱི་སེམས་ཀྱིས་ཟིན་པར་བྱས།
དངོས་གཞི་
ཕ་རོལ་ཏུ་ཕྱིན་པ་དྲུག་ལྡན་དུ་བྱེད། མཇུག་ཏུ་དགེ་རྩ་རྣམས་རྫོགས་པའི་བྱང་ཆུབ་ཏུ་བསྔོས་
ཏེ་འཁོར་གསུམ་མི་དམིགས་པའི་ལྟ་བས་རྒྱས་བཏབ་ན། དལ་འབྱོར་ཐོབ་པ་དོན་དང་ལྡན་པ་
ཡིན་པས་སེམས་ལ་གཞག་པར་ཞུ་འཚལ།
སྐབས་དོན་ནི། རབ་གནས་བྱས་པའི་རྟེན་རྣམས་ཆོས་སྐྱོང་ལ་གཉེར་དུ་གཏད་དེ་
བཀའ་བསྒོ་བ་སོགས་བསྒྲུབ་ཟིན་ཅིང་། དེ་རྗེས་རྟེན་རྣམས་ཡོན་བདག་ལ་གཏད་པ་ནི། བཀྲ་
ཤིས་སྙེ་མ་ལས། ཁྱེད་ཀྱིས་གསོལ་བ་བཏབ་པ་བཞིན། །རབ་ཏུ་གནས་པར་བྱས་ཟིན་གྱིས། །
མཆོད་པ་རྒྱུན་མི་འཆད་པ་དང༌། །ཞག་བདུན་བར་དུ་མཆོད་པར་བྱོས། །ཞེས་གསུངས་པ་
ལྟར། རྟེན་རྣམས་རབ་གནས་ཀྱི་ཕྱིར་དུ་ཁྱེད་ཀྱིས་ངེད་ལ་གསོལ་བ་བཏབ་པ་བཞིན་དུ། ངེད་
ཀྱིས་རབ་གནས་ཀྱི་ཆོ་ག་ཚད་ལྡན་གྱི་སྒོ་ནས་དམ་པའི་ཕྱག་ལེན་ལྟར་རྟེན་རྣམས་ལ་རབ་
གནས་བྱས་ཟིན་པ་ཡིན་པས། ཁྱེད་ཀྱིས་དད་གུས་དང་ལྡན་པས་ལེ་ལོའི་དབང་དུ་མ་སོང་
བར་མཆོད་པ་རྒྱུན་དུ་འབུལ་བ་དང་། ཐ་ནའང་ཞག་བདུན་གྱི་བར་དུ་ཆུ་གཉིས་ཉེར་སྤྱོད་ལྔ་ལ་
སོགས་པ་འབུལ་དགོས་པས། ངེད་ཀྱིས་ད་ལྟ་འབུལ་ཚུལ་བསླབས་པ་འདི་བཞིན་དུ་བགྱིས་
ནས་ཁྱེད་ཀྱིས་ཕྱག་ལེན་ལ་ཐེབ་པར་མཛོད། ཅེས་བརྗོད། དེ་ནས་མཆོད་རྫས་ཚར་གཅིག་
བཤམས་ལ་བྱིན་གྱིས་བརླབས་ལ། ཇི་ལྟར་སྔོན་གྱི་སངས་རྒྱས་ལ། །ཞེས་སོགས་ཀྱིས་འབུལ་
དུ་གཞུག །དེ་ནས་བཀྲ་ཤིས་རྫས་བརྒྱད་བྱིན་གྱིས་བརླབས་ཏེ་ཡོན་བདག་རྣམས་ལ་ལག་རྒྱུད་
283

ཙ་ཡུས་དཀའ་བཅུ་བ་འཕྲིན་ལས་རབ་བརྟན་གྱི་གསུང་འབུམ།
ནས་རེག་ཏུ་འཇུག །དེ་རྗེས་དགེ་བ་བསྔོ་ཞིང་སྨོན་ལམ་དང་བཀྲ་ཤིས་ཀྱིས་མཐའ་བརྒྱན་པར་
བྱའོ། །ཞེས་རབ་གནས་ཀྱི་སྤྲོ་བ་བསྐྱེད་ཚུལ་གྱི་བཤད་པ་སྐལ་བཟང་མགྲིན་རྒྱན་ཞེས་བྱ་བ་འདི་ནི་བཅུ་ཕྲག་སྨྲ་བའི་
བདག་ཉིད་པྲ་ཛྷའི་མཚན་ཅན་གྱིས་བསྐུལ་བ་ལ་བརྟེན་ནས། གྱི་ན་བ་འཕྲིན་ལས་རབ་བརྟན་གྱིས་ཤིང་མོ་ལུག་གི་ལོའི་
ཧོར་ཟླ་བཅུ་བའི་ཚེས་གཅིག་གི་གཟའ་སྐར་འཕྲོད་སྦྱོར་བཟང་བོ་དང་བཀྲ་ཤིས་དོན་འགྲུབ་ཀྱི་དུས་སུ་བཀྲ་ཤིས་ཆོས་
འཁོར་གླིང་ནས་སྦྱར་བའི་ཡི་གེ་བ་ནི་དགེ་སློང་དོན་ཡོད་དོ། ། ། །སརྦ་མངྒ་ལཾ། །
284.

རབ་གནས་ཀྱི་སྤྲོ་བ་སྐྱེད་ཚུལ།